Oma sõnavõtus ütles Usuteaduse Instituudi rektor professor dr Randar Tasmuth, et äsjailmunud eksegeetikaõpik jätkab Usuteaduse Instituudi seniseid akadeemilisi traditsioone - on ju Usuteaduse Instituudis läbi aegade pandud rõhku Piiblile kui kristluse baastekstile ning seepärast on ka varasemad instituudi õppejõud koostanud piibliainete õpikuid. Viimaste hulgast tuleks eriliselt esile tõsta professor Ago Viljari koostatud kreeka keele õpikut ning «Uue Testamendi teoloogiat».